นายกรัฐมนตรี สั่งการทุกหน่วยงานที่เกี่ยวข้อง ประสานการทำงานอย่างใกล้ชิด ป้องกันประชาชนถูกหลอกลวงไปขายบริการ
นางสาวรัชดา ธนาดิเรก รองโฆษกประจำสำนักนายกรัฐมนตรี ประชาสัมพันธ์เตือนผู้ที่กำลังหางาน ให้ระวังและอย่าหลงเชื่อขบวนการหลอกลวงคนไทยไปทำงานในต่างประเทศ ผ่านช่องทางต่างๆ โดยเฉพาะสื่อช่องทางสังคมออนไลน์ ล่าสุด สถานเอกอัครราชทูต ณ กรุงย่างกุ้ง ได้ประกาศเตือนคนไทยอีกครั้ง “อย่าหลงเชื่อประชาสัมพันธ์มาทำงานในเมียนมา อ้างรายได้หลักแสน อาจโดนหลอก โดนบังคับขายบริการ บังคับเสพยา โดนยึดพาสปอร์ต กลับไทยไม่ได้ ถูกขายต่อ” ขณะที่ กระทรวงแรงงาน ได้รับรายงานจากฝ่ายแรงงานประจำสถานเอกอัครราชทูต ณ กรุงอาบูดาบี สหรัฐอาหรับเอมิเตส์ ว่ามีผู้เสียหายจากกรณีถูกสาย-นายหน้าเถื่อน โฆษณาชักชวนไปทำงานในประเทศสหรัฐอาหรับเอมิเรตส์ ทางสื่อออนไลน์ ชักชวนให้ไปทำงาน โดยอ้างว่ามีรายได้ดีและจะเป็นผู้จัดการเรื่องค่าใช้จ่ายในการเดินทาง โดยเมื่อผู้เสียหายหลงเชื่อเดินทางไปถึงจะถูกให้เซ็นสัญญาการรับสภาพหนี้และพาไปทำงานอื่นที่ไม่ได้ตกลงไว้ พร้อมยังยึดหนังสือเดินทางไว้เพื่อไม่ให้หนี ทั้งนี้ นายกรัฐมนตรีได้สั่งการทุกหน่วยงานที่เกี่ยวข้อง ประสานการทำงานกันอย่างใกล้ชิด เพื่อคุ้มครองประชาชนไม่ให้ถูกหลอกลวงและเอารัดเอาเปรียบ ขอให้ผู้ที่สนใจจะเดินทางไปทำงานต่างประเทศ ติดต่อโดยตรงกับกรมการจัดหางาน หรือสำนักงานจัดหางานจังหวัดทุกแห่ง หรือสามารถติดต่อ สถานเอกอัครราชทูตไทยประจำประเทศนั้นๆ เพื่อความปลอดภัยและป้องกันการถูกหลอกลวงกรมการจัดหางาน ยังได้ระบุ 5 วิธี การเดินทางไปทำงานต่างประเทศอย่างถูกต้องตามกฎหมาย ได้แก่ กรมการจัดหางานจัดส่ง บริษัทจัดหางานจัดส่ง นายจ้างในประเทศไทยพาลูกจ้างไปทำงานต่างประเทศ นายจ้างในประเทศไทยส่งลูกจ้างไปฝึกงานต่างประเทศ และคนหางานแจ้งการเดินทางไปทำงานต่างประเทศด้วยตนเอง ในกรณีของไต้หวัน มักเป็นการไปทำงานโดยบริษัทจัดหางานที่ได้รับอนุญาตจากกรมการจัดหางานเป็นผู้จัดส่ง ขอให้คนหางานตรวจสอบรายชื่อบริษัทจัดหางานที่ได้รับอนุญาต ทาง www.doe.go.th/ipd